## Pravilnik o obračunu i plaćanju naknade za korištenje voda

### NN 97/2007 (24.9.2007.), Pravilnik o obračunu i plaćanju naknade za korištenje voda

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2900**

Na temelju članka 44. Zakona o financiranju vodnog gospodarstva (»Narodne
novine«, broj 107/95, 19/96, 88/98 i 150/05), ministar poljoprivrede, šumarstva
i vodnoga gospodarstva donosi

## PRAVILNIK

### O OBRAČUNU I PLAĆANJU NAKNADE ZA KORIŠTENJE VODA

I. OPĆE ODREDBE

Članak 1.

Ovim se Pravilnikom pobliže propisuje način obračuna i naplate naknade za
korištenje voda (u daljnjem tekstu: naknada), pojedinačno utvrđivanje iznosa
naknade, način i rokovi plaćanja, obveza vođenja očevidnika naknade, te
provođenje nadzora nad obračunom i plaćanjem naknade.

Članak 2.

Naknadu plaćaju pravne i fizičke osobe (u daljnjem tekstu: obveznici) koje:
1. koriste vodu isporučenu putem vodoopskrbnog sustava (krajnji potrošači),
2. zahvaćaju vodu putem vlastitog uređaja i koriste je u proizvodnom postupku,
(tehnološke i sl. potrebe),
3. zahvaćaju vodu putem vlastitog uređaja i koriste je za hlađenje,
4. zahvaćaju putem vlastitog uređaja pitke, mineralne i termalne vode, osim
mineralnih i geotermalnih voda iz kojih se mogu pridobivati mineralne sirovine
ili koristiti akumulirana toplina u energetske svrhe,
5. zahvaćaju vodu putem vlastitog uređaja i koriste je za uzgoj riba,
6. zahvaćaju vodu za navodnjavanje u melioracijskom sustavu,
7. zahvaćaju vodu, osim geotermalnih voda, i koriste je kao izvor topline,
8. koriste vodnu snagu za proizvodnju električne energije,
9. koriste vodnu snagu za pogon ostalih postrojenja,
10. koriste vodu za splavaranje, uključujući i rafting, vožnju kanuima i drugim
sličnim plovilima, ako se te djelatnosti obavljaju kao tržišne,
11. koriste vodu za postavljanje plutajućih ili plovećih objekata na vodama radi
obavljanja ugostiteljske ili druge tržišne djelatnosti.

II. NAČIN ODREĐIVANJA NAKNADE

Članak 3.

(1) Naknada koju plaćaju obveznici iz članka 2. točka 1. ovog Pravilnika
određuje se prema izrazu:
N = N0xV1
u kojem su:
N = ukupni iznos naknade
N0 = visina naknade za korištenje voda prema točki II. podstavak 1. Odluke o
visini naknade za korištenje voda (»Narodne novine« broj 94/07, u daljnjem
tekstu: Odluka).
V1 = količina vode u m3 za obračunsko razdoblje.

(2) Naknada koju plaćaju obveznici iz članka 2. točka 2, 3. i 4. ovog Pravilnika
određuje se prema izrazu:
N = N0xV2
u kojem su:
N = ukupni iznos naknade
N0 = visina naknade za korištenje voda prema točki II. podstavak 2. ili točki
VIII. Odluke.
V2 = količina vode u mł za obračunsko razdoblje.

(3) Naknada koju plaćaju obveznici iz članka 2. točke 5. ovog Pravilnika određuje
se prema izrazu:
N = N0×V3×k1
u kojem su:
N = ukupni iznos naknade,
N0 = visina naknade za korištenje voda prema vrsti vode prema točki VIII.
Odluke,
V3 = količina korištene vode izražena kroz obujam bazena, ribogojilišta u m3
k1= korekcijski koeficijent ukupnog iznosa naknade koji iznosi:
– k1 = 0,01 za toplovodna ribogojilišta
– k1 = 0,05 za hladnovodna ribogojilišta.

(4) Naknada koju plaćaju obveznici iz članka 2. točke 6. ovog Pravilnika
određuje se prema izrazu:
N = N0×V4×k2
u kojem su:
N = ukupni iznos naknade
N0 = visina naknade za korištenje voda prema točki VIII. Odluke,
V4 = ukupna količina korištene vode u m3 u obračunskom razdoblju,
k2 = korekcijski koeficijent ukupnog iznosa naknade koji iznosi 0,1.

(5) Naknada koju plaćaju obveznici iz članka 2. točke 7. ovog Pravilnika
određuje se prema izrazu:
N = N0×V5×k3
u kojem su:
N = ukupni iznos naknade,
N0 = visina naknade za korištenje voda prema točki VIII. Odluke,
V5 = ukupna količina koriđtene vode u mł u obračunskom razdoblju,
k3= korekcijski koeficijent ukupnog iznosa naknade koji iznosi 0,1

(6) Naknada koju plaćaju obveznici iz članka 2. točke 8. ovog Pravilnika
određuje se prema izrazu:
N = N1×E
u kojem je:
N = ukupni iznos naknade,
N1 = visina naknade za korištenje voda prema točki III. Odluke,
E = količina proizvedene električne energije u kWh u obračunskom razdoblju na
pragu svih hidroelektrana pojedinog obveznika.

(7) Naknada koju plaćaju obveznici iz članka 2. točke 9. ovog Pravilnika
određuje se prema izrazu:
N = N2×S
u kojem je:
N = ukupni iznos naknade
N2 = visina naknade za korištenje voda prema točki IV. Odluke,
S = ukupna snaga postrojenja u kW.

(8) Naknada koju plaćaju obveznici iz članka 2. točka 11. ovoga Pravilnika
određuje se prema izrazu:
N= N3xP
u kojem je:
N = ukupni iznos naknade
N3 = visina naknade za korištenje voda prema točki VI. Odluke,
P= tlocrtna projekcija plutajućeg ili plovećeg objekta (m2).

Članak 4.

(1) Vrstu vode iz točke VIII. Odluke utvrđuju Hrvatske vode prema mjestu njenog
zahvaćanja.
(2) Vrsta vode se utvrđuje na temelju sustavnog ispitivanja kvalitete vode u
skladu s propisima iz članka 71. stavka 4. i članka 77. Zakona o vodama
(»Narodne novine« broj 107/95 i 150/05).
(3) Za obveznike koji zahvaćaju vodu s više mjesta, vrsta vode se određuje prema
kakvoći vode pretežnog dijela zahvaćene vode.

Članak 5.

(1) Količina vode utvrđuje se:
1. za obveznike iz članka 2. točke 1. ovog Pravilnika – prema ukupnoj količini
njima isporučene vode,
2. za obveznike iz članka 2. točke 2. ovog Pravilnika – prema ukupnoj količini
zahvaćene vode,
3. za obveznike iz članka 2. točke 3. ovog Pravilnika – prema ukupnoj količini
vode koja se gubi u postupku hlađenja (razlika zahvaćene i nakon postupka
ispuštene vode),
4. za obveznike iz članka 2. točke 4. ovog Pravilnika – prema ukupnoj količini
zahvaćene vode,
5. za obveznike iz članka 2. točke 5. ovog Pravilnika – prema ukupnoj količini
jednokratne zapunjenosti svih bazena toplovodnog ribogojilišta, odnosno prema
ukupnoj količini 300-kratne zapunjenosti svih bazena ili kaveza hladnovodnog
ribogojilišta.
6. za obveznike iz članka 2. točke 6. i 7. ovog Pravilnika – prema ukupnoj
količini zahvaćene vode.
(2) Količina proizvedene električne energije za obveznike iz članka 2. točke 8.
ovog Pravilnika utvrđuje se prema ukupnoj evidentiranoj proizvodnji električne
energije na pragu svih hidroelektrana pojedinog obveznika.
(3) Snaga postrojenja za obveznike iz članka 2. točke 9. ovog Pravilnika
utvrđuje se prema ukupnoj instaliranoj snazi postrojenja.

Članak 6.

(1) Obveznici iz članka 5. stavka 1. točke 3. ovog Pravilnika, dužni su voditi
podatke o količini vode u m3 ispuštene nakon postupka hlađenja i dostavljati ih
Hrvatskim vodama do 31. siječnja za prethodnu godinu.
(2) Obveznici iz članka 5. stavka 1. točke 5. ovog Pravilnika dužni su voditi
podatke o obujmu do ukupne zapunjenosti ribogojilišta u m3 i dostavljati ih
Hrvatskim vodama jednom godišnje, do 31. siječnja za prethodnu godinu.
(3) Obveznici iz članka 5. stavka 1. ovog Pravilnika, osim onih iz točke 1,
dužni su ovlaštenim zaposlenicima Hrvatskih voda dopustiti uvid u očevidnik
zahvaćenih i crpljenih količina voda, u zapunjenost ribogojilišta i stanje
ispravnosti mjernih uređaja količina korištene vode.

Članak 7.

(1) Obveznici iz članka 2. točke 8. ovog Pravilnika dužni su voditi podatke o
količini proizvodnje električne energije na pragu svih svojih hidroelektrana i
ostvarenoj ponderiranoj cijeni električne energije.
(2) Obveznici iz članka 2. točke 9. ovog Pravilnika dužni su voditi podatke o
instaliranoj snazi postrojenja.
(3) Podatke iz stavka 1. ovog članka obveznici iz članka 2. točke 8. ovoga
Pravilnika dužni su dostavljati Hrvatskim vodama jednom mjesečno za prethodni
mjesec i jednom godišnje do 31. ožujka za prethodnu godinu.
(4) Podatke iz stavka 2. ovog članka obveznici iz članka 2. točke 9. ovoga
Pravilnika dužni su dostavljati Hrvatskim vodama jednom godišnje do 31. siječnja
za prethodnu godinu.
Članak 8.
Ukoliko obveznici ne omoguće uvid iz članka 6. stavka 3. ovog Pravilnika ili ne
dostavljaju podatke ili ne dostavljaju podatke u rokovima propisanim ovim
Pravilnikom i drugim propisima vodnog gospodarstva ili dostavljaju očito netočne
podatke, Hrvatske vode će naknadu obračunati na temelju podataka nadzora ili
najviše dopuštenih količina iz ugovora o koncesiji i/ili vodopravnog akta, a za
obveznike iz članka 2. točke 8. ovog Pravilnika i na temelju financijske
dokumentacije.

III. POJEDINAČNO UTVRĐIVANJE IZNOSA NAKNADE, NAČIN I ROKOVI PLAĆANJA

Članak 9.

Naknadu obračunavaju:
1. Isporučitelji komunalne usluge opskrbe pitkom vodom za obveznike iz članka 2.
točke 1. ovog Pravilnika,
2. Hrvatske vode za obveznike iz članka 2. točke 2., 3., 4., 5., 6., 7., 9., 10.
i 11. ovog Pravilnika,.
3. Obveznici iz članka 2. točke 8. ovog Pravilnika samostalno prema članku 13.
ovog Pravilnika.

Članak 10.

Obveznici iz članka 9. točka 2. ovoga Pravilnika plaćaju naknadu na temelju
rješenja Hrvatskih voda.

Članak 11.

Rješenje iz članka 10. ovog Pravilnika donosi se za razdoblje od jedne
kalendarske godine. Hrvatske vode mogu donijeti rješenje za kraće razdoblje od
jedne kalendarske godine za obveznike:
– koji zahvaćaju više od 1.000 m3/god.,
– nad kojima je u tijeku obračunskog razdoblja otvoren stečajni, likvidacijski
ili drugi postupak, uslijed koga su nastupile statusne promjene,
– koji u tijeku obračunskog razdoblja steknu, prenesu ili na drugi način izgube
pravo vlasništva, drugo stvarno pravo, pravo zakupa ili posjed na objektu koji
služi za korištenje vode.

Članak 12.

(1) Obveznici iz članka 2. točke 1. ovog Pravilnika plaćaju naknadu na temelju
mjesečnih računa isporučitelja komunalne usluge opskrbe pitkom vodom.
(2) Isporučitelj komunalne usluge opskrbe pitkom vodom dužan je naknadu
prikupljati i doznačavati je na uplatni račun iz članka 14. ovog Pravilnika
posredstvom prijelaznog računa, zajedničkog toj pravnoj osobi i Hrvatskim
vodama.
(3) Iznose naknade iznimno naplaćene gotovinom, isporučitelj komunalne usluge
opskrbe pitkom vodom dužan je doznačiti na uplatni račun iz prethodnog stavka
najkasnije do 20 dana u mjesecu za prethodni mjesec.
(4) Isporučitelj komunalne usluge opskrbe pitkom vodom nije ovlašten, bez
pojedinačnog odobrenja Hrvatskih voda izvršiti prijeboj naknade, otpust duga,
obnovu, cesiju, asignaciju, ili na bilo koji drugi način ustupiti potraživanje,
niti dopustiti obvezniku da treća osoba preuzme dug.

Članak 13.

(1) Obveznici iz članka 2. točke 8. ovog Pravilnika samostalno obračunavaju i
plaćaju naknadu za obračunsko razdoblje od:
– kalendarskog mjeseca, prema privremenom obračunu i
– kalendarske godine, prema konačnom obračunu.
(2) Obveznici privremeno obračunavaju naknadu iz stavka 1. ovog članka na
temelju ostvarene ponderirane cijene električne energije u prethodnoj godini i
ukupne količine proizvedene električne energije u tijeku prethodnog mjeseca, a
plaćaju je do kraja tekućeg mjeseca za prethodni mjesec.
(3) Obveznici konačno obračunavaju naknadu iz stavka 1. ovog članka na temelju
ostvarene ponderirane cijene električne energije u prethodnoj godini i ukupne
količine proizvedene električne energije u obračunskoj godini, a tako obračunatu
naknadu, umanjenu za iznos uplaćene naknade iz stavka 2. ovog članka, plaćaju do
15. travnja tekuće godine za prethodnu godinu.
(4) Ukoliko obveznik ne postupi po odredbama stavka 3. ovog članka, Hrvatske
vode će do 30. lipnja tekuće godine donijeti rješenje iz članka 10. ovog
Pravilnika za prethodnu godinu na način propisan u članku 8. ovog Pravilnika.

Članak 14.

(1) Naknada se plaća u roku od 15 dana od primitka rješenja iz članka 10. ovog
Pravilnika, osim gdje je ovim Pravilnikom drugačije propisano.
(2) Naknada se uplaćuje na posebni uplatni račun Hrvatskih voda propisan
naredbom ministra financija.

Članak 15.

(1) Plaćanja razlike, odnosno povrat preplaćenog iznosa naknade, po konačnom
obračunu za obveznike iz članka 2. točke 8. ovog Pravilnika Hrvatske vode
obavljaju u roku 15 dana nakon uredno podnesenog zahtjeva obveznika.
(2) Zahtjev za povrat preplaćenog iznosa iz prethodnog stavka, obveznik
postavlja u roku od 15 dana nakon primitka, odnosno nakon podnošenja konačnog
obračuna.
(3) Ukoliko obveznik ne postavi zahtjev iz prethodnog stavka, iznos preplaćene
naknade Hrvatske vode uračunavaju u iznos naknade prvog sljedećeg obračunskog
razdoblja.

IV. OBVEZA VOĐENJA OČEVIDNIKA NAKNADE, NAČIN PROVOĐENJA NADZORA NAD OBRAČUNOM I
PLAĆANJEM NAKNADE

Članak 16.

(1) Hrvatske vode su dužne voditi očevidnik naknade prema vodnim područjima.
(2) Očevidnik iz stavka 1. ovoga članka sadrži podatke o: ukupnom broju
obveznika, ukupnom iznosu zaduženja i ukupnoj naplati.
(3) Isporučitelj komunalne usluge opskrbe pitkom vodom dužan je Hrvatskim vodama
tromjesečno dostavljati podatke o količinama vode isporučene obveznicima iz
članka 2. točke 1. ovog Pravilnika, najkasnije do 15. u prvom mjesecu tekućeg
tromjesečja za prethodno tromjesečje.

Članak 17.

(1) Nadzor nad obračunom i plaćanjem naknade obavljaju državni vodopravni
inspektori te drugi ovlašteni službenici ministarstva nadležnog za vodno
gospodarstvo.
(2) Nadzor obuhvaća osobito:
– pregled obračunskih sastavnica,
– pregled ispunjenja rokova plaćanja,
– pregled konačnog obračuna i
– provjeru namjenskog korištenja sredstava naknade.

V. ZAVRŠNE ODREDBE

Članak 18.

Danom stupanja na snagu ovog Pravilnika prestaje važiti Pravilnik o obračunu i
plaćanju naknada za korištenje voda (»Narodne novine« broj 29/01).

Članak 19.

Ovaj Pravilnik stupa na snagu danom objave u »Narodnim novinama«.

Klasa: 011-02/07-02/0002
Urbroj: 525-10/1-2-32-07/8
Zagreb, 18. rujna 2007.

Ministar
**Petar Čobanković**, v. r.

Pravilnik, NN 97/2007-2900
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)